Kom ons dink saam oor hierdie woorde in die konteks van die tyd en plek wat Jesus dit gesê het. Vir die Jode was daar niks belangriker as gebed nie. Die rabbi’s het, tereg, gesê: die familie wat bid, omring hulle huis met ‘n ystermuur. Geen godsdiens op aarde het meer waarde geheg aan gebed as die Jode in die tyd van Jesus op aarde nie.
God was heilig, aangespreek in die taal van die Ou Testament – YAHWEH – wat eintlik net die konsonante van die Hebreeuse woord vir die Allerheiligste God is. Hy was so heilig dat Hy einltik glad nie aangespreek is nie. Sy naam was so hoog verhewe, dat Hy Sy naam, in menslike terme – mag ek sê – “verloor” het.
Regdeur Jesus se bediening het die mense die begrip koninkryk verkeerde verstaan. Hulle het aards gedink. Jesus het ‘n geestelike, onsigbare konsep bedoel. Die koninkryk wat Hy kom vestig het hier op aarde was die hemele soos wat daar in Matteus 6 en18 van gepraat word. Die hemele is nie die HEMEL soos wat ons tradisioneel daaraan dink as die woonplek van God nie. Die hemele is die onsigbare wêreld hier om ons. As ons bid: Onse Vader wat in die hemel is – is dit nie die vêr plek in die heelal wat dalk in jou kop opkom nie. Dis die Vader wat hier by jou in die verborgene is – die hemele, die secret place – die teenwoordigheid. Jy kan Hom nie sien nie, maar Hy is net hier, BY jou. Die koninkryk van God is daarom ‘n heel persoonlike, individuele konsep.
Waar is jy as jy in die skaduwee van die Almagtige is? – in Sy Teenwoordigheid. Hier kom als bymekaar.
Verder – as Jesus vir ‘n Jood in die eerste eeu gesê het: gaan in jou kamer vir gebed, was dit ‘n bykans onmoontlike opdrag. Die huise was klein en geensins privaat nie. Vir die gewone, armoedige Jode het ‘n huis dikwels uit net twee vertrekke bestaan. Die gesin het in die hitte dikwels op die dak gaan slaap. Die huis was kombuis en woonplek en dan slaapplek. ‘n Privaat kamer agter ‘n toe deur was amper ongehoord. Maar in die ou King James vertaling gebruik Hy die woord closet – dit was ‘n klein stoorkamertjie agter ‘n deur wat kon sluit – amper so groot soos ‘n instapkas. Dus Jesus het bedoel – privaat.
Die privaatheid waarvan Hy praat is – as ek dit so kan stel – ‘n sielsprivaatheid. Dit was die plek – in die woorde van die Message-vertaling – a quiet secluded place so you won’t be tempted to role-play before God. Mens sou dink Hy wil nie hê ander mense moet jou sien nie – dit ook, maar die belngrikste is dat jy nie jouself deur ander mense sien terwyl jy bid, nie. DIS privaat. Jy kan jouself wees. Hierdie privaatheid is nie noodwendig gebonde aan jou instapkas nie. Dis daardie privaatkommuikasie met jou Here, op enige plek, enige tyd van die dag, informeel en onmiddellik.